戒殺文
作者：釋了元
朝代：宋

paragraphs: 鱗甲材毛諸品類，衆生與佛心無二。
只爲當時錯用心，致使今生頭角異。
水中游，林裏戲，何忍將來充日計。
磨刀着火或研虀，口不能言眼還覷。
或槌磕，或刀刺，牽入鑊湯深可畏。
㷟燖毛羽括皮鱗，刮脊剜心猶吐氣。
美君喉，誇好味，勸子勸妻言俊利。
只知恣性縱無明，不懼陰司毫髮記。
命纔終，冤對至，面睹閻王爭敢諱。
從頭一一報無差，爐戾鑊湯何處避。
勸賢豪，須戒忌，莫把衆生當容易。
食他一臠臠還他，古聖留言終不僞。
戒殺兼能買放生，免入阿鼻無問地。